เซ็นทรัลฮึดสู้ฟ้องบริษัทประกัน
&nbsp;ตั้งทีมกฎหมายพิสูจน์ค่าสินไหมเชื่อม็อบแดงทำยับนับหมื่นล้าน
21 ส.ค. 2554

ตั้งทีมกฎหมายพิสูจน์ค่าสินไหมเชื่อม็อบแดงทำยับนับหมื่นล้าน 
เซ็นทรัลพัฒนาไม่ยอมแพ้ จัดทีมทนายฟ้องบริษัทประกันเรียกร้องความเสียหายธุรกิจหยุดชะงักจากม็อบแดงเกือบหมื่นล้านบาท
แหล่งข่าวจากบริษัทที่ปรึกษาด้านประกันภัย เปิดเผยว่า บริษัท เซ็นทรัลพัฒนา ได้ว่าจ้างให้ประเมินความเสียหายจากธุรกิจหยุดชะงักช่วงระหว่างที่เกิดเหตุความไม่สงบทางการเมืองเมื่อวันที่ 19 พ.ค. 2553 ทำให้ไม่สามารถดำเนินธุรกิจได้ตามปกติ ขณะนี้อยู่ระหว่างประเมินความเสียหายคาดว่ามีมูลค่าไม่ต่ำกว่า 8,000 ล้านบาท หรือสูงสุดอาจถึงหลัก 1 หมื่นล้านบาท 
บริษัทที่ปรึกษากฎหมายให้ความเห็นว่า เซ็นทรัลฯ สามารถดำเนินการฟ้องร้องตามกรมธรรม์ประกันความเสี่ยงภัยทุกชนิด หรือไอเออาร์ ในเงื่อนไขธุรกิจหยุดชะงัก เพราะหากพิจารณาตามเหตุการณ์แล้ว ความเสียหายที่เกิดขึ้นไม่ได้เกิดจากการก่อการร้าย แต่เกิดความเสียหายจากความเสียหายอื่น ซึ่งพบว่ามีการเข้ามาโจรกรรมของบุคคล การวางเพลิง และความเสียหายต่อเนื่องจากการดับไฟ
“หากไม่ฟ้อง ก็ไม่มีความคืบหน้าของคดี ซึ่งเมื่อฟ้องแล้วจะทำให้คดีเดินหน้าตามกระบวนการกฎหมาย และอาจจะเป็นตัวอย่างให้กับผู้เสียหายรายย่อยร่วมกันฟ้องบริษัทประกันภัยรายอี่นๆ ด้วย และไม่อาจตอบได้ว่าผลสุดท้ายของคดีจะออกมาเป็นอย่างไรและใช้เวลากี่ปี” แหล่งข่าวเปิดเผย
นายพุทธิพงษ์ ด่านบุญสุต ผู้ช่วยกรรมการผู้จัดการ บริษัท ไทยเศรษฐกิจประกันภัย กล่าวว่า บริษัทรับประกันภัยการก่อการร้ายสำหรับความเสียหายทางทรัพย์สินและธุรกิจหยุดชะงัก อันเนื่องมาจากภัยการเมืองของบริษัท เซ็นทรัลพัฒนา ซึ่งบริษัทสำรวจภัยได้ประเมินมูลค่าความเสียหายเบื้องต้นประมาณ 3,500 ล้านบาท อย่างไรก็ดี ผลการประเมินยังไม่เป็นที่สิ้นสุด
บริษัทได้บันทึกค่าสินไหมทดแทนเบื้องต้นไว้ตามจำนวนทุนประกันเป็นจำนวนเงิน 3,500 ล้านบาท และประมาณการค่าบริการสำรวจภัยเบื้องต้นจำนวน 100 ล้านบาท ซึ่งบริษัทได้ทำการบันทึกบัญชีในปี 2553 แล้วเต็มจำนวน พร้อมทั้งได้บันทึกค่าสินไหมทดแทนส่วนที่เรียกคืนจากผู้เอาประกันภัยต่อจำนวน 3,598.20 ล้านบาท
ทั้งนี้ บริษัท เซ็นทรัลพัฒนา ทำประกันภัยไว้กับ 2 บริษัท โดยทำประกันความเสี่ยงภัยทุกชนิด หรือไอเออาร์ กับบริษัท เทเวศประกันภัย มูลค่าความคุ้มครอง 1.6 หมื่นล้านบาท และประกันภัยทรัพย์สินจากการก่อการร้ายกับบริษัท ไทยเศรษฐกิจประกันภัย มูลค่าความคุ้มครอง 3,500 ล้านบาท